Covid-19-statistiek: Meeste nuwe gevalle nóg in een dag Grafika: Elsabe Erasmus. Die getal Covid-19-gevalle het vir die eerste keer met meer as 800 in 24 uur gestyg. Teen Saterdagaand het 14 355 mense in Suid-Afrika sedert 5 Maart positief getoets vir Covid-19. Dit is 831 meer gevalle as Vrydag. Die Wes-Kaap en Oos-Kaap het 91% van dié nuwe gevalle aangeteken. Dié provinsies het onderskeidelik 606 en 150 nuwe gevalle aangemeld. Die syfers is Saterdag deur die nasionale departement van gesondheid bekendgemaak. Veertien sterftes is ook sedert Vrydag aangemeld, wat die totale sterftesyfer op 261 te staan bring. Grafika: Elsabe Erasmus. Luidens die departement se verklaring het Suid-Afrika tot dusver meer as 10,7 miljoen mense vir Covid-19 nagegaan, 376 plekke is landswyd vir kwarantyn geïdentifiseer en 30 823 beddens is beskikbaar vir kwarantyn. “Ons sterftesyfer is steeds 1,8% van mense wat Covid-19 opdoen, wat baie laer is as die wêreldwye gemiddeld van 6,6%. Ons herstelkoers van 42,4% is ook bo die wêreldwye gemiddeld van 38%,” lui die verklaring. Dr. Zweli Mkhize, minister van gesondheid, het Suid-Afrikaners bedank vir hul samewerking, wat daartoe gelei het dat die regering daarin kon slaag om die kurwe af te plat. Die LUR vir gesondheid in Limpopo het intussen bekendgemaak dat 13 myners van die Marula-platinummyn in Burgersfort Vrydag positief getoets het vir Covdi-19. “Dit is verreweg die meeste myners wat in 24 uur positief getoets het. Ons het natuurlik geweet die aantal Covid-19-gevalle sou toeneem namate die afsonderingsregulasies verslap word en myne hul aktiwiteite weer hervat,” het dr. Phophi Ramathuba, die LUR, in ŉ verklaring gesê. SA se herstelkoers. (Grafika: Elsabe Erasmus) Volgens die Wêreldgesondheidsorganisasie se syfers het Suid-Afrika verreweg die meeste Covid-19-gevalle in Afrika. Algerië het Vrydag die tweede meeste gevalle aangemeld (6 630) en Ghana die derde meeste (5 638). Teen Vrydag was meer as 77 000 mense in Afrika met Covid-19 besmet. Altesaam 2 600 van dié pasiënte het weens die nuwe koronavirus gesterf. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.